text: horai
  
  publiceret: 2021-02-02 14:07:36+01:00
  Horai er i græsk religion personifikationer af blomstring og frugtsætning, senere generelt af årstiderne. De fremstilles som tre unge piger, hos Hesiod døtre af Zeus og Themis med navnene Eunomia ('god lov'), Dike ('retfærdighed') og Eirene ('fred'). De blev påkaldt ved drikkelag og ved plukningen af den første modne figen, men havde ikke nogen selvstændig kult.
  De tre horai har mange lighedspunkter med gratierne (chariterne) og var som disse siden arkaisk tid yndede motiver i kunsten, hvor de i den sene kejsertid ofte ses som fire, en for hver årstid.